Etterlyst ba politiet bytte etterlysningsbilde
Australsk politi la mandag ut Facebook-melding med bilde der de ba om publikums hjelp for å finne Daniel Damon (25), som er etterlyst for overtredelser av både trafikk- og narkotikalovgivningen. Svaret lot ikke vente på seg. – Kan dere bruke et bedre bilde. Dette er et horribelt «mugshot», skriver en person under navnet Danny Damon på Facebook. FB-profilen tilhører tilsynelatende samme mann som på etterlysningsbildet. Politiet svarte da med å legge ut følgende vittige kommentar, skriver det australske nettstedet Mashable: – Hei Daniel, vær vennligst å kontakte din nærmeste politistasjon så skal vi få tatt et nytt bilde av deg! Damon svarer da at han planlegger å melde seg for politiet, men at han må organisere en del ting, blant annet advokat, først. Facebook-dialogen har ikke gått upåaktet hen på sosiale medier. Tirsdag ettermiddag australsk tid hadde Damon fortsatt ikke meldt seg for politiet, opplyser nettstedet.
Da politiet i Melbourne gikk ut og etterlyste denne karen, fikk de et uventet svar på Facebook.